Alapítványi beszámoló 2014.

Tisztelt Presbitérium, kedves Testvérek!
 
Alapítványunk számára az elmúlt év a korábbiakhoz képest viszonylag csendesen telt el. 
A kis lakás előző évi leázásának felújítási munkálatai húzódtak át az év első hónapjára. A nagylakásba albérlőt nem találtunk, így egész évben üresen állt. A kislakás bérlete folyamatos. Az év folyamán a segélyezés, nyári táborozás, énekkar utazásának támogatására szánt összegek meghatározása és kifizetése adott feladatot a kuratórium számára.
Kuratóriumunk az év elején új taggal bővült, Pirka Lajos kuratóriumi taggá történő megválasztásával.
Alapítványunk a törvényi változások miatt már nem felelt meg a közhasznúsági feltételeknek, így a Székesfehérvári Törvényszék közhasznúságunkat 2014. június 1-jével törölte, melyről végzéssel értesített bennünket.
A Távirda utcai társasház gázfelújítása során a lakásokban új gázelzárók kerültek felszerelésre, és a munkálatokhoz tartozott a kémények bevizsgálása is. Ekkor derült ki, hogy a kémények béléscsövezése nélkül a fűtésrendszer nem sokáig lesz használható. A kémény Zrt. szakemberei a kéményekre az engedélyt 1 évre adták meg. Ezt követően jeleztük a problémát a gyülekezet vezetői részére.
Az év folyamán az E.ON-nál több ízben kellett eljárni, mivel a Távirda utcai lakások számláit az Evangélikus Egyház részére számlázták folyamatosan. Erre akkor lettünk figyelmesek, mikor a nagylakás lejelentett nullás fogyasztása ellenére több ízben évi átlagos fogyasztási számlával leptek meg minket. A számlázás korrigálását okiratok becsatolásával többszöri megkeresés alapján sikerült módosítatni.
Ez évben akadt még további kellemetlenségünk is az E.ON-nal. A nyár elején a nagylakás villanyóra biztosítékának a javítását kértük, mivel a lépcsőházban helyezkedik el és elég labilis állapotban volt. A biztosíték átplombálását követően jelezte az E.ON hogy a villanyóra cseréjére is sor kerül. A villanyóra elszállítását követően tájékoztattak, hogy vélelmezhetően illegális áramfogyasztás történt, melyet szakembereik az óra bevizsgálása során állapítottak meg. Dr. Brolly Tamással írt levelünkre a nyár végén tájékoztattak, hogy a bírságot elengedték.
Augusztus végén érkezett a NAV tájékoztatója, mely szerint alapítványunk várhatóan 242 533,-Ft utalására számíthat a befolyt 1 %-ból. 
 
Az ősz folyamán került sor az Egyház Számvevőszékének vizsgálatára, melynek megállapításaival kapcsolatosan szeretnék pár gondolatot megosztani a presbiter Testvérekkel.
 
A megállapítás:
 
Az Alapító okirat nem tükrözi a jelenlegi helyzetet, nincsenek átvezetve a kuratórium tagjai körében bekövetkezett változások.
Az új kuratórium felállásakor munkánkat valóban nem a nevek bírósági bejegyeztetésével kezdtük, hanem az előttünk álló, megoldandó feladatokra figyeltünk. Időközben kiderült, hogy a civil szervezetekre vonatkozó törvény változása értelmében az egész Alapító okiratot kell módosítanunk. A személyi változásokat ezzel együtt célszerű bejegyeztetni, mivel minden módosítás anyagi költségekkel jár. Az Alapítvány működését a kuratórium tagjainak személyi változásai nem befolyásolják. A bank felé történő hivatalos bejelentések, adategyeztetések időben és folyamatosan megtörténtek. Az Alapító okiratunk módosítását dr. Brolly Tamás ügyvéd, a kuratórium tagja készíti el.  (szóban kiegészíteni: Bakonycsernyei Alapítvány folyamatban lévő ügye)
 
 Az Alapítvány nem szerepel az alapítványok országos nyilvántartásában.
Az alapítványunk az országos nyilvántartásban szerepel 294-es lajtstromszám alatt. A könyvelő által beküldött iratokat az Evangélikus Egyház Egymásért Élni Alapítványa néven jelentette be, mely valóban nem szerepelhet a bíróság nyilvántartásában, mivel alapítványunkat Egymásért Élni Alapítvány néven vették nyilvántartásba.
 
Véleménykülönbség alakult ki a szabályzatok tekintetében is, mivel alapítványunknak nincs vagyona, így a hiányolt leltározási szabályzat elkészítését értelmetlennek tartom.
 
A pénz kezelését nem kuratóriumi tag látja el. A megbízást pótoljuk.
 
A takarítás végzésével kapcsolatosan kötött megbízási szerződést az adózás szempontjából könyvelőnk a saját mintája alapján készítette el, melyet a számvevőszék kifogásolt. Dr. Brolly Tamás kuratóriumi tag a kifogásolt szerződést módosította.
 
Köszönjük a Számvevőszék figyelemfelhívását, amely az Alapítványnál lévő hiányosságokat jelezte. Ezekre a jövőben jobban odafigyelünk. Megjegyezném azonban, hogy a hibák valószínűleg elkerülhetőek lettek volna, ha valaki főállásban foglalkozna az Alapítvány ügyeivel. A kuratórium tagjai mindannyian munkájuk mellett, szolgálatként látják el feladataikat. Figyelmünk legfőképp arra irányul, hogy a mindennapi, aktuális dolgokat rendezzük.
 
								Végvári Tamás kuratóriumi elnök